**Konjunkturoversigt, januar 2010**

**Ledigheden i byggeriet**

2009 var et særdeles dårligt år for beskæftigelsen i byggeriet. Som det fremgår af nedenstående graf, så nåede ledigheden i byggeriet rekordhøjder.

**Ledigheden i BAT-kartellets forbund 2005-2009**

Ledigheden ramte alle brancher i byggeriet og ledigheden blev stort set fordoblet i alle fag i 2009 sammenlignet med 2008, nogle fag blev endda meget hårdere ramt

Hårdest ramt blev murere, anlægsarbejdere og tømrere, men også installationsfagene som historisk har haft en lav ledighed, oplevede stærkt stigende ledighed.

Der har som bekendt altid været sæsonledighed i byggeriet trods en stor indsats for at fremme totalinddækning og vinterbyggeri.

Forskellen på 2009 i forhold til tidligere år er, at her holdt ledigheden sig på et højt niveau stort set hele året. Der var kun mindre fald i ledigheden i et 2-3 måneder midt på året.

Som det fremgår af nedenstående figur, så faldt ledigheden ned under 6% om sommeren i både 2003 og 2004 fra en ledighed om vinteren på 13-14%. I disse år med høj sæsonarbejdsløshed sås bratte fald og stigninger i ledigheden mellem sommer og vinter.

I 2009 faldt ledigheden kun gradvist fra en høj sæsonledighed og den nåede aldrig ned under 8,3%. Tilsvarende steg ledigheden hurtigt igen.

**Byggeriets ledighedsprocent ulige uger 2003 - 2009**

**Byggeriets sammensatte konjunkturindikator**

Danmarks Statistik offentliggør hver måned byggeriets sammensatte konjunkturindikator. I december 2009 lå den på -40, en lille stigning fra november 2009, hvor den lå på -42. I december 2008 var konjunkturindikatoren -36.

Konjunkturindikatoren er en sammenvejning af byggeriets forventninger til beskæftigelsen de kommende tre måneder og en vurdering af ordrebeholdningen ved udgangen af den foregående måned. Endvidere er konjunkturindikatoren sæsonkorrigeret, så der er taget højde for sæsonens lavere aktivitet.

I nedenstående graf er den sammensatte konjunkturindikator splittet op på byggeriets forventninger til beskæftigelsen og ordrebeholdningen. Heraf fremgår det, at forventningerne til beskæftigelsen ligger højere end forventningerne til ordrebeholdningen. Fra et lavpunkt i februar 2009 er forventningerne til beskæftigelsen så småt ved at gå den rigtige ved, om end der er lang vej endnu.

Forventningerne til ordrebeholdningen vendte først i september 2009.

**Byggeriets konjunkturindikator, sæsonkorrigeret**

På baggrund af det dårlige udgangspunkt for beskæftigelsen i byggeriet i 2010, så er det BAT’s vurdering, at vi skal gennem 2010 og et stykke ind i 2011 før vi ser en normalisering af beskæftigelsen.

BAT har i mange tilfælde været fortaler for målrettede investeringer i bygninger og infrastruktur, men det har vist sig ualmindelig svært at komme igennem til regeringen. I 2010 er det primært kommunerne, der vil stå for aktiviteten i branchen. Der er fortsat mange institutioner, plejehjem, skole m.m. der har alvorlig brug for renovering ligesom de misligholdte veje er blevet i endnu værre stand efter en periode med frost.

Disse områder har typisk ikke været populære prioriteter for en kommunalbestyrelse, men det ser ud til, at bygningernes stand har nået et så lavt niveau, at nu begynder borgerne at se det og være utilfredse med det. Forhåbentlig er det nok til at sætte gang i de kommunale investeringer.

Regionale investeringer i sygehusbyggeri er et andet område, hvor vi kan forvente en vis aktivitet i 2010 om end først hen mod 2. halvår.

BAT vil fortsat sætte fokus på nødvendigheden af øgede og målrettede investeringer i bygninger og infrastruktur og forhåbentlig bliver 2010 også året, hvor flere boligejere får øjnene op for energirenovering af deres bolig, til gavn for de små og mellemstore håndværksvirksomheder.

**Lønudviklingen i bygge- og anlægsbranchen**

Af nedenstående graf ses det, at lønudviklingen for arbejdere i bygge og anlæg er faldet siden 1. kvartal 2008 med små undtagelser. Det kraftigste fald er set fra 1. kvartal til 3. kvartal 2009. Faldet betyder, at der nu er reallønstilbagegang for arbejdere i byggeriet. Med undtagelse af 3. kvartal 2008, hvor der også var reallønsnedgang i en kort periode, så er det første gang siden 2003.

Hvor lønudviklingen er vendt i 3. kvartal 2009 for arbejdere i både service og fremstilling, så er faldet fortsat for arbejdere i bygge og anlæg.

**Sammenhæng mellem inflation og arbejderløn 2002 - 3. kvartal 2009**

**Beskæftigelsen inden for byggeriet**

Beskæftigelsen inden for bygge- og anlægssektoren nåede et nyt lavpunkt i 4. kvartal 2009. Som det fremgår af grafen nedenfor, var den samlede beskæftigelse nede på 134.600 personer, hvilket er det laveste niveau, siden Danmarks Statistik begyndte at offentliggøre statistik på området i år 2000.

Beskæftigelsen faldt således med 7% svarende til 10.200 personer, fra 3. kvartal til 4. kvartal, når der tages højde for sæsonudsving.

Fra 3. til 4. kvartal var der fald i beskæftigelsen i alle ni brancher, der indgår i statistikken. Med et fald på 23,3% i beskæftigelsen er branchen *anlægsentreprenører* den branche, som havde det største kvartalsvise fald, når der tages højde for sæsonudsving. Branchen *anden bygge- og anlægsvirksomhed* (omfatter tagdæknings-virksomhed, brolæggermestre, kloakmestre, stilladsforretninger m.m.) havde det næststørste fald, nemlig 10,5%.

I faktiske tal faldt den samlede beskæftigelse inden for bygge og anlæg med 35.800 personer fra 4. kvartal 2008 til 4. kvartal 2009. Sammenligner man beskæftigelsen for 4. kvartal 2009 med samme periode året før, er *anlægsentreprenørerne* hårdest ramt med et fald på 28,8%. efterfulgt af *anden bygge- og anlægsvirksomhed* med et fald på 25,2%.

**Beskæftigede inden for bygge og anlæg, sæsonkorrigeret**

*Kilde: Danmarks Statistik ”Beskæftigede ved bygge og anlæg 4. kvt. 2009”*